Deurbraak ná moord op ma, dogterHettie (links) en Lizette (regs) Deacon (Foto: Facebook) ŉ Deurbraak is gemaak na die moord op ŉ ma en dogter van Polokwane in Limpopo. Volgens oudkol. Gawie Louwrens is ŉ verdagte Sondag in die vroeë oggendure in hegtenis geneem in verband met die moord op Lizette Deacon (55) en haar ma, Hettie (in haar laat 70’s). “Bosveld-misdaadondersoeke het inligting ontvang rakende die verdagtes, waarna ŉ operasie in samewerking met die polisie en veiligheidsmaatskappye uitgevoer is.” Inligting het die span gelei na ŉ woning in Mookgophong (Naboomspruit) waar ŉ Zimbabwiër in hegtenis geneem is. “Verdere inligting is opgevolg en nog verdagtes is geïdentifiseer en word gesoek,” het Louwrens gesê. Maroela Media wag op terugvoer van die polisie. Die verdagte wat in hegtenis geneem is. Lizette en haar ma se liggame is Donderdagaand laat in hul motor langs die R37 by die Kushcke-afrit, buitekant Polokwane, gevind nadat hulle laatmiddag ontvoer is nadat daar by hul meenthuis in Welgelegen ingebreek is. Albei vroue was vasgebind en het verskeie steekwonde gehad. ŉ Vriend van die vroue is vroegaand na hul huis en was geskok toe hy bloedspore in die huis gekry het. Die dogter en ma was ook skoonveld. Die buurtwag en polisie is ontbied. Lizette was die eienaar van die Ocean Basket-restaurante in die Mall of the North- en Savannah-winkelsentrum in Polokwane. Honderde mense het Vrydagmiddag na die Mall of the North opgeruk. Mense wat aan die vreedsame optog deelgeneem het, het bosse blomme voor Ocean Basket neergesit.